**David Clive Wilson**, Tillyornin paroni Wilson (kiin.: 衞奕信; Jyutping: *Wai6 Jik6-seon3*; s. 14. helmikuuta 1935) on brittiläinen entinen diplomaatti ja sinologi, joka toimi Brittiläisen Hongkongin toiseksi viimeisenä kuvernöörinä vuosina 1987–1992. Tämän jälkeen hän istui Yhdistyneen kuningaskunnan ylähuoneessa vuosina 1992–2021.

Wilson syntyi Alloassa Skotlannissa. Hän opiskeli Oxfordin yliopiston Keble Collegessa. Vuosina 1960–1962 hän toimi Hongkongin kuvernöörin poliittisena neuvonantajana. Vuosina 1963–1965 hän opiskeli Pekingissä kiinan kieltä. Vuonna 1973 hän väitteli tohtoriksi Lontoon yliopistossa; hänen väitöskirjansa aiheena olivat Britannian ja Kuomintangin suhteet 1920-luvulla. Vuosina 1977–1981 hän toimi taas Hongkongin kuvernöörin poliittisena neuvonantajana. Vuonna 1984 hänet valittiin kiinalais-brittiläisen yhteisjulistuksen toimeenpanosta vastaavan työryhmän jäseneksi.

Kuvernööri Edward Youden kuoltua vuonna 1986 Wilson valittiin hänen seuraajakseen. Hänen kuvernöörikaudelleen osuivat Taivaallisen rauhan aukion verilöyly sekä vietnamilaisten venepakolaisten aiheuttama ongelma. Wilson erotettiin kuvernöörin virasta vuonna 1992, ja hänen seuraajakseen valittiin Chris Patten.

Opiskellessaan mandariinikiinaa Hongkongin yliopistossa Wilson oli valinnut kiinankieliseksi nimekseen *Wei Dewei* (kiin.: 魏德巍; pinyin: *Wèi Déwēi*; Jyutping: *Ngai6 Dak1-ngai4*), joka muistutti hänen omaa nimeään mandariinikiinaksi lausuttuna muttei kantoninkiinaksi lausuttuna. Lisäksi se lausuttiin kantoninkiinaksi samalla tavalla kuin "vaarallisen tekopyhä" (kiin.: 偽得危; Jyutping: *ngai6 dak1 ngai4*), ja sukunimeä *Wilson* vastaava merkki 魏) oli mahdollista jakaa osiin 千八女鬼, ’1800 naisaavetta’. Kuvernöörikautensa alussa hän vaihtoi kiinankielisen nimensä muotoon *Wai Yik-shun* (kiin.: 衞奕信; Jyutping: *Wai6 Jik6-seon3*), joka kantoninkiinaksi lausuttuna muistuttaa lähemmin hänen oikeaa nimeään.

Kuvernöörikautensa jälkeen Wilson aateloitiin Tillyornin paroni Wilsoniksi, minkä myötä hän sai paikan Yhdistyneen kuningaskunnan ylähuoneessa.

Hongkongin vuosien 2014 sekä 2019 demokratiamyönteisten mielenosoitusten aikaan Wilson puolusteli Hongkongin poliisin toimia mielenosoittajia vastaan keskusteluissa ylähuoneessa.

Wilson lyötiin vuonna 1987 Order of St Michael and St George -ritarikunnan suurristin komentajaksi (KCMG) ja vuonna 1991 suurristin ritariksi, sekä vuonna 2000 skotlantilaisen Order of the Thistle -ritarikunnan ritariksi (KT).

Lähteet
-------

1. ↑  Sir David Clive Wilson The Gazetteer for Scotland. Viitattu 12. helmikuuta 2022. (englanniksi)
2. ↑  Lord David Clive WILSON of Tillyorn *The Honorary Graduates*. Hongkongin yliopisto.  Arkistoitu 16.7.2011. Viitattu 12. helmikuuta 2022. (englanniksi)
3. ↑  Nicholas D. Kristof: In China, the Right Name Can Mean the Good Life *New York Times*.  21. syyskuuta 1987. Viitattu 12. helmikuuta 2022. (englanniksi)
4. ↑  也談郝德傑 RTHK.  Arkistoitu 25.4.2012. Viitattu 12. helmikuuta 2022. (englanniksi)
5. ↑  Crown Office.  *The London Gazette*, 19. helmikuuta 1992, nro 52840, s. 2863. Artikkelin verkkoversio. Viitattu 12. helmikuuta 2022.  (englanniksi)
6. ↑  Danny Lee: British lords back Hong Kong's policing methods *South China Morning Post*.  16. lokakuuta 2014. Viitattu 12. helmikuuta 2022. (englanniksi)
7. ↑  Hong Kong *Hansard*.  24. lokakuuta 2019. Yhdistyneen kuningaskunnan parlamentti. Viitattu 12. helmikuuta 2022. (englanniksi)
8. ↑  G.C.M.G..  *The London Gazette*, 28. joulukuuta 1990, nro 52382, s. 3. Artikkelin verkkoversio.
9. ↑  THE MOST ANCIENT AND MOST NOBLE ORDER OF THE THISTLE.  *The Edinburgh Gazette*, 15. joulukuuta 2000, nro 24931, s. 2690. Artikkelin verkkoversio. Viitattu 12. helmikuuta 2022.  (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Henkilöt | 
* UK Parliament

 |
|  |
| Muut | 
* Europeana

 |

 |